



PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

            DE DISCIPLINĂ ŞI IMUNITĂŢI
	
	               Bucureşti, 15 februarie 2017
                  Nr. PLx.  79/2017



A V I Z 

asupra proiectului de Lege pentru modificarea art. 23 din Legea serviciului public de alimentare cu energie termică nr. 325/2006
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre avizare, cu proiectul de Lege pentru modificarea art. 23 din Legea serviciului public de alimentare cu energie termică nr. 325/2006, trimis cu adresa nr. PLx. 79/2017 din 1 februarie 2017, înregistrat în cadrul Comisiei juridice, de disciplină și imunități cu nr.4c-11/197/2017 din 2.02.2017.
Camera Deputaţilor este Cameră decizională, conform dispoziţiilor art. 75 alin. (1) și (3) din Constituţia României, republicată. 
Senatul a adoptat inițiativa legislativă, în condițiile articolului 75 alineatul (2) teza a III-a din Constituția României, în ședința din data de 22 decembrie 2016.
Obiectul de reglementare constă în modificarea art.23 din Legea nr.325/2006, astfel încât, până la data de 31 decembrie 2016, Autoritatea Naţională de Reglementare pentru Serviciile Comunitare de Utilităţi Publice (ANRSC) să elaboreze şi să aprobe prin ordin al preşedintelui, condiţiile tehnice de acces la reţelele termice în scopul instalării sistemelor alternative de producere a energiei din surse regenerabile.
În şedinţa din data de 15 februarie 2017, potrivit art. 61 din Regulamentul Camerei Deputaţilor, membrii Comisiei juridice, de disciplină şi imunităţi au examinat actul normativ supus avizării, expunerea de motive şi au avut în vedere avizul favorabil al Consiliului Legislativ, cu observații, transmis prin adresa cu nr. 654 din data de 6.07.2016.
În urma dezbaterilor, Comisia juridică, de disciplină şi imunităţi a hotărât să acorde aviz negativ proiectului legislativ, pentru:

- încălcarea art. 15 alin. (2) din Constituția României, care statuează că „legea dispune numai pentru viitor, cu excepția legii penale sau contravenționale mai favorabile.”;
- încălcarea art. 135 alin. (2) din Constituția României, care statuează că statul trebuie să asigure protecția concurenței loiale; Considerăm că iniţiativa legislativă astfel cum este formulată, limitează cadrul legal existent referitor la accesul la reţelele termice exclusiv la operatorii care instalează sisteme alternative de producere a energiei din surse regenerabile, exceptând operatorii cu alte sisteme de producere a energiei termice. Menţionăm că, aşa cum este formulat actualul art. 23 din Legea nr. 325/2006, acoperă condiţiile tehnice de acces la reţea a tuturor operatorilor specifici,  inclusiv a celor care produc energia termică din surse regenerabile.
Prin obiectul de reglementare, proiectul de act normativ se încadrează în categoria legilor ordinare.
      PREŞEDINTE,                               
                                                 SECRETAR,

  Eugen NICOLICEA

    
                                          Costel Neculai DUNAVA
Consilier parlamentar,
Alina Grigorescu

